Lørdag morgen var kold, men dagen ender med pæne temperaturer i det meste af landet.

Weekenden starter med pænt vejr, hvor solen skinner fra morgenstunden mange steder i Danmark. Kombinationen af klart vejr og relativt rolige vindforhold gav anledning til ganske lave temperaturer for årstiden med 3,3 grader i Billund lørdag morgen, hvilket er den laveste augusttemperatur i fem år. Solen har dog fortsat masser af magt, så temperaturerne stiger hastigt og når op mellem 20 og 22 grader, når det er varmest lørdag eftermiddag. Samtidigt vil solen skinne i længere perioder, og med fortsat aftagende vind vil det føles ganske behageligt at opholde sig udendørs. Der vil dog kunne dannes skyer på himlen i dagens løb - i takt med solopvarmningen - og fra sidst på eftermiddagen vil højtliggende skyer bevæge sig op over den sydvestlige del af Danmark. Solen kan dog godt skinne gennem skyerne, men man vil opleve mere sløret solskin og en mælkehvid himmel. Samlet set vil man opleve det pæneste vejr i den nordlige og østlige del af Danmark, men alle steder i landet skal man nok få solen at se. Da det fortsat vil være relativt klart vejr natten til søndag, kan temperaturerne i det indre af Jylland igen falde til under fem graders varme.